รมว.เกษตรฯ มอบนโยบายวางเป้าจัดการน้ำมีประสิทธิภาพสูงสุด ลดความเสียหายให้มากที่สุด พร้อมสั่ง สศก.ปรับตัวเลขให้สอดคล้องสภาพความเป็นจริงในปัจจุบัน เพื่อความเป็นอยู่ที่ดีขึ้น
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวระหว่างเป็นประธานการประชุมมอบนโยบายและแนวทางการจัดทำงบประมาณ รายจ่ายประจำปีงบประมาณ พ.ศ.2563 ของกระทรวงเกษตรและสหกรณ์ ณ ห้องประชุมธารทิพย์ กรมชลประทาน สามเสน กรุงเทพฯ ภายใต้นโยบายของรัฐบาล 12 เรื่อง เกี่ยวข้องกับกระทรวงเกษตรฯโดยตรง 9 เรื่อง         ทั้งนี้ เรื่องเร่งด่วนที่เป็นปัญหาสำคัญที่ต้องดำเนินการทันที คือเรื่องการบริหารจัดการน้ำ เนื่องจากเป็นเรื่องที่เกี่ยวเนื่องและมีผลกับประชาชนมาก มีผลกับปากท้อง ความเป็นอยู่ โดยเฉพาะอย่างยิ่งการรับมือกับปัญหาซ้ำซากอย่างภัยแล้ง และอุทกภัยที่มีเป็นประจำ เช่น ในขณะนี้กรมฝนหลวงและการบินเกษตรทำฝนเทียมช่วยเหลือพื้นที่ต้องการน้ำและเติมน้ำเขื่อนต่างๆ ต่อเนื่อง         นอกจากนี้ยังต้องมุ่งสนับสนุนการนำผลผลิตการเกษตรไปใช้ประโยชน์ เช่นการใช้ยางพาราในประเทศ ตลอดจนการรักษาและจัดการทรัพยากรภาคการประมงให้เกิดความยั่งยืน ควบคู่การสกัดป้องกันโรคระบาดทางการเกษตรทั้งในพืชและสัตว์ ซึ่งต้องร่วมมือเชิงรุกและบูรณาการทำงานร่วมกัน        รัฐมนตรีว่าการกระทรวงเกษตรและสหกรณ์ กล่าวอีกว่า  ได้สั่งการสำนักงานเศรษฐกิจการเกษตร (สศก.) ปรับตัวเลขให้สอดคล้องสภาพความเป็นจริงในปัจจุบัน สำหรับประเมินต้นทุน ค่าใช้จ่ายต่างๆ เพื่อให้เกษตรกรได้รับการชดเชยและดูแลได้อย่างเหมาะสม เพื่อความเป็นอยู่ที่ดีขึ้น ทั้งนี้ การผลิตภาคการเกษตรที่เป็นต้นน้ำยังต้องใช้หลักการตลาดนำการผลิตมาใช้เพื่อให้สอดคล้องกับความต้องการตลาด รวมถึงต้องพึ่งหาเทคโนโลยีนวัตกรรมมาปรับใช้ในการผลิตสินค้าเพื่อช่วยลดต้นทุนการผลิต เพิ่มมูลค่าของผลผลิต ตลอดจนลดการใช้สารเคมีในภาคเกษตรกรรมด้วย